FI Euroopan unionin virallinen lehti L 90/3

KOMISSION ASETUS (EY) N:o 292/2008,

annettu 1 päivänä huhtikuuta 2008,

neuvoston asetusten (EY) N:o 2200/96, (EY) N:o 2201/96 ja (EY) N:o 1182/2007 soveltamissäännöistä hedelmä- ja vihannesalalla annetun asetuksen (EY) N:o 1580/2007 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon hedelmä- ja vihannesalan erityissäännöistä sekä direktiivien 2001/112/EY ja 2001/113/EY, asetusten (ETY) N:o 827/68, (EY) N:o 2200/96, (EY) N:o 2201/96, (EY) N:o 2826/2000, (EY) N:o 1782/2003 ja (EY) N:o 318/2006 muuttamisesta ja asetuksen (EY) N:o 2202/96 kumoamisesta 26 päivänä syyskuuta 2007 annetun neuvoston asetuksen (EY) N:o 1182/2007 (1) ja erityisesti sen 42 artiklan a, b ja j alakohdan,

sekä katsoo seuraavaa:

(1) Komission asetuksen (EY) N:o 1580/2007 (2) 80 artiklan 2 kohdan ensimmäisessä alakohdassa säädetään markkinoilta poistettujen tuotteiden enimmäismäärästä, joka ilmoitetaan minkä tahansa tuotteen osalta prosenttiosuutena minkä tahansa tuottajaorganisaation kaupan pitämän tuotannon määrästä. Tähän enimmäismäärään ei pitäisi lukea ilmaisjakeluun suunnattuja tuotteita, jotta voidaan edistää ilmaisjakelua tällaisten markkinoilta poistettujen tuotteiden käyttötarkoituksena.

(2) Mainitun 80 artiklan 2 kohdan kolmannessa alakohdassa säädetään kaupan pidetyn tuotannon määrän laskennassa sovellettavasta kolmen prosentin virhemarginaalista. Tätä ilmaisua voidaan pitää harhaanjohtavana, ja selkeyden vuoksi säännöksessä olisi sen sijaan viitattava kolmen prosentin sallittuun ylitykseen.

(3) Asetuksen (EY) N:o 1182/2007 55 artiklan 3 kohdassa säädetään, että ennen 31 päivää joulukuuta 2007 hyväksyttyjä toimintaohjelmia voidaan muuttaa vastaamaan kyseisen asetuksen vaatimuksia. Tällaiset muutokset edellyttävät kuitenkin, että asianomainen jäsenvaltio laatii kyseisen asetuksen mukaisesti kansallisen strategian, mihin saattaa mennä jonkin verran aikaa vuonna 2008.

(4) Neuvoston asetuksen (EY) N:o 2200/96 (3) mukaisia markkinoilta poistoja ei saa toteuttaa 31 päivän joulukuuta 2007 jälkeen kyseiseen asetukseen asetuksella (EY) N:o 1182/2007 tehtyjen muutosten perusteella.

(5) Lisäksi on suotavaa sallia uusien kriisinehkäisy- ja kriisinhallintatoimenpiteiden nopea käyttöönotto vuonna 2008 silloin, kun tämä on hallinnon kannalta mahdollista ja kun voidaan tehdä asiaankuuluvat tarkastukset, erityisesti menekinedistämisen ja tiedotuksen sekä koulutuksen osalta.

(6) Jotta voidaan siirtyä joustavasti asetuksessa (EY) N:o 2200/96 säädetystä järjestelmästä asetuksen (EY) N:o 1182/2007 mukaiseen järjestelmään, panna nopeasti täytäntöön kyseiset uudet kriisinehkäisy- ja kriisinhallintotoimenpiteet ja välttää markkinoilta poistamiseen liittyvien toimenpiteiden tarpeeton keskeytyminen, jäsenvaltioille on tarpeen antaa lupa tehdä tällaisista, 1 päivästä tammikuuta 2008 alkaen toteutettavista toimenpiteistä tukikelpoisia, vaikka toimenpiteeseen liittyvä toimi toteutettaisiin ennen kuin asianomaista toimintaohjelmaa on muutettu kyseisen toimen sisällyttämiseksi siihen. Vastaavista syistä jäsenvaltioiden olisi voitava sallia voimassa olevien ohjelmien sisältämiin toimenpiteisiin asetuksen (EY) N:o 1182/2007 55 artiklan 3 kohdan mukaisesti tehtävät muutokset 1 päivästä tammikuuta 2008 alkaen toteutuneiden menojen kattamiseksi.

(7) Hyvän hallinnoinnin varmistamiseksi toimen olisi muilta osin noudatettava asetuksen (EY) N:o 1580/2007 ja kansallisen strategian vaatimuksia, ja toimintaohjelmaa olisi myöhemmin muutettava kyseisen toimenpiteen sisällyttämiseksi siihen ennen asiaan liittyvän tukihakemuksen esittämistä.

(8) Sen vuoksi asetusta (EY) N:o 1580/2007 olisi muutettava.

(9) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1580/2007 seuraavasti:

1. Korvataan 80 artiklan 2 kohdan ensimmäinen alakohta seuraavasti: ”2. Markkinoilta poistettujen tuotteiden määrä voi olla minkä tahansa tuotteen osalta enintään 5 prosenttia minkä tahansa tuottajaorganisaation kaupan pitämän tuotannon määrästä. Määriä, jotka poistetaan markkinoilta jollain asetuksen (EY) N:o 1182/2007 10 artiklan 4 kohdan a tai b alakohdassa tarkoitetulla tavalla tai millä tahansa muulla jäsenvaltioiden 81 artiklan 2 kohdan mukaisesti hyväksymällä tavalla, ei kuitenkaan oteta huomioon kyseisessä osuudessa.”

2. Korvataan 80 artiklan 2 kohdan kolmas alakohta seuraavasti: ”Ensimmäisessä alakohdassa tarkoitettujen prosenttiosuuksien on oltava kolmen vuoden vuotuisia keskiarvoja, joiden vuotuinen sallittu ylitys on 3 prosenttia.”

3. Lisätään 152 artiklan 2 kohtaan alakohdat seuraavasti: ”Jäsenvaltiot voivat määrätä, että menot, jotka aiheutuvat jonkin tuottajaorganisaation vuonna 2008 toteuttamasta yhdestä tai useammasta markkinoilta poistamiseen, menekinedistämiseen, tiedotukseen tai koulutukseen liittyvästä kriisinehkäisy- ja kriisinhallintatoimenpiteestä ovat tukikelpoisia, vaikka toimintaohjelmaa ei olisi vielä muutettu kyseisten toimenpiteiden sisällyttämiseksi siihen. Tällaisten menojen tukikelpoisuus edellyttää seuraavaa: a) jäsenvaltion on varmistettava, että sen kansallinen strategia, jonka se on hyväksynyt vuonna 2008 tämän asetuksen mukaisesti, kattaa kyseiset toimenpiteet; b) toimintaohjelmaa muutetaan vuonna 2008 tämän asetuksen mukaisesti kyseisten toimenpiteiden sisällyttämiseksi siihen ennen asiaan liittyvän tukihakemuksen esittämistä; c) toimenpiteet ja kaikki niitä koskevat tarkastukset ovat tämän asetuksen mukaisia. Jäsenvaltiot voivat määrätä, että voimassa olevaan toimintaohjelmaan sisältyvän toimenpiteen muutos, joka on tehty asetuksen (EY) N:o 1182/2007 55 artiklan 3 kohdan b alakohdan mukaisesti, kattaa sellaisista toimista aiheutuneet menot, jotka on toteutettu vuonna 2008 jo ennen kyseisen muutoksen tekemistä edellyttäen, että neljännen alakohdan a, b ja c alakohdan edellytyksiä noudatetaan.”

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä huhtikuuta 2008. Komission puolesta Mariann FISCHER BOEL Komission jäsen

(1) EUVL L 273, 17.10.2007, s. 1.

(2) EUVL L 350, 31.12.2007, s. 1.

(3) EYVL L 297, 21.11.1996, s. 1. Asetus sellaisena kuin se on viimeksi muutettuna asetuksella (EY) N:o 1234/2007 (EUVL L 299, 16.11.2007, s. 1).